CELEX: 32015R2252
Language: el
Date: 2015-09-30 00:00:00
Title: Κατ' εξουσιοδότηση κανονισμός (ΕΕ) 2015/2252 της Επιτροπής, της 30ής Σεπτεμβρίου 2015, με τον οποίο τροποποιείται ο κατ' εξουσιοδότηση κανονισμός (ΕΕ) 2015/288 όσον αφορά την περίοδο απαραδέκτου των αιτήσεων για ενίσχυση από το Ευρωπαϊκό Ταμείο Θάλασσας και Αλιείας

5.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 321/2
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/2252 ΤΗΣ ΕΠΙΤΡΟΠΉΣ
   της 30ής Σεπτεμβρίου 2015
   με τον οποίο τροποποιείται ο κατ' εξουσιοδότηση κανονισμός (ΕΕ) 2015/288 όσον αφορά την περίοδο απαραδέκτου των αιτήσεων για ενίσχυση από το Ευρωπαϊκό Ταμείο Θάλασσας και Αλιείας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Προκειμένου να επιτευχθούν οι αντικειμενικοί σκοποί της κοινής αλιευτικής πολιτικής (ΚΑλΠ) και να διασφαλιστούν τα οικονομικά συμφέροντα της Ένωσης και των φορολογουμένων της, οι επιχειρήσεις οι οποίες εντός μιας συγκεκριμένης χρονικής περιόδου πριν από την υποβολή αίτησης για οικονομική ενίσχυση έχουν διαπράξει σοβαρή παράβαση, αδίκημα ή απάτη, όπως προβλέπεται στο άρθρο 10 του κανονισμού (ΕΕ) αριθ. 508/2014, δεν θα δικαιούνται οικονομική ενίσχυση από το Ευρωπαϊκό Ταμείο Θάλασσας και Αλιείας (ΕΤΘΑ).
            
         
               (2)
            
            
               Σύμφωνα με το άρθρο 10 παράγραφοι 1 και 3 του κανονισμού (ΕΕ) αριθ. 508/2014, ορισμένες αιτήσεις που υποβάλλονται από επιχειρήσεις για στήριξη από το ΕΤΘΑ θα είναι απαράδεκτες για συγκεκριμένη χρονική περίοδο. Οι εν λόγω αιτήσεις είναι, μεταξύ άλλων, απαράδεκτες εφόσον η αίτηση αφορά στήριξη δυνάμει του κεφαλαίου ΙΙ του τίτλου V του εν λόγω κανονισμού όσον αφορά τη βιώσιμη ανάπτυξη της υδατοκαλλιέργειας και έχει διαπιστωθεί από τις αρμόδιες αρχές ότι η οικεία επιχείριση έχει διαπράξει οποιοδήποτε από τα περιβαλλοντικά αδικήματα που ορίζονται στα άρθρα 3 και 4 της οδηγίας 2008/99/ΕΚ του Ευρωπαϊκού Κοινοβουλίου και του Συμβουλίου (2). Δυνάμει του άρθρου 10 παράγραφος 4 στοιχεία α) και β) του κανονισμού (ΕΕ) αριθ. 508/2014, η περίοδος κατά την οποία οι αιτήσεις είναι απαράδεκτες και οι ημερομηνίες έναρξης ή λήξης αυτής της περιόδου πρέπει να καθορίζονται από την Επιτροπή σε κατ' εξουσιοδότηση πράξη.
            
         
               (3)
            
            
               Ο κατ' εξουσιοδότηση κανονισμός (ΕΕ) 2015/288 της Επιτροπής (3) καθορίζει την περίοδο απαραδέκτου, καθώς και τις σχετικές ημερομηνίες έναρξης ή λήξης της περιόδου αυτής, για τις αιτήσεις που υποβάλλονται από επιχειρήσεις που έχουν διαπράξει ένα ή περισσότερα από τα αδικήματα που αναφέρονται στο άρθρο 10 παράγραφος 1 στοιχεία α) και β) και στο άρθρο 10 παράγραφος 3 του κανονισμού (ΕΕ) αριθ. 508/2014.
               Σύμφωνα με το άρθρο 10 παράγραφος 1 στοιχείο δ) του κανονισμού (ΕΕ) αριθ. 508/2014, είναι επίσης απαραίτητο να θεσπιστούν κανόνες για τον υπολογισμό της διάρκειας της περιόδου απαραδέκτου και τις σχετικές ημερομηνίες έναρξης ή λήξης των αιτήσεων για στήριξη δυνάμει του κεφαλαίου ΙΙ του τίτλου V του εν λόγω κανονισμού. Το απαράδεκτο των αιτήσεων αυτών αναμένεται να εξασφαλίσει μεγαλύτερη συμμόρφωση με την κείμενη νομοθεσία για την προστασία του περιβάλλοντος.
            
         
               (4)
            
            
               Με την οδηγία 2008/99/ΕΚ θεσπίζονται μέτρα σχετικά με το ποινικό δίκαιο ώστε να προστατεύεται αποτελεσματικότερα το περιβάλλον. Το άρθρο 3 της εν λόγω οδηγίας απαριθμεί τις συμπεριφορές που πρέπει να τιμωρούνται ως ποινικά αδικήματα, εφόσον είναι παράνομες κατά την έννοια της εν λόγω οδηγίας και διαπράττονται εκ προθέσεως ή, τουλάχιστον, λόγω βαριάς αμέλειας. Σύμφωνα με το άρθρο 4 της εν λόγω οδηγίας, τα κράτη μέλη εξασφαλίζουν ότι η ηθική αυτουργία και η συνέργεια στις εκ προθέσεως πράξεις του άρθρου 3 τιμωρούνται ως ποινικά αδικήματα.
            
         
               (5)
            
            
               Προκειμένου να διασφαλιστεί αναλογικότητα, οι περιπτώσεις στις οποίες μια επιχείρηση έχει διαπράξει αδίκημα λόγω βαριάς αμέλειας και εκ προθέσεως θα πρέπει συνεπώς να επισύρουν περιόδους απαραδέκτου διαφορετικής διάρκειας. Για τον ίδιο λόγο είναι επίσης σκόπιμο να καθοριστούν κανόνες που λαμβάνουν υπόψη τυχόν επιβαρυντικούς ή ελαφρυντικούς παράγοντες για τον υπολογισμό της περιόδου απαραδέκτου.
            
         
               (6)
            
            
               Προκειμένου να διασφαλιστεί αναλογικότητα, τα αδικήματα τα οποία διαπράττονται επί χρονική περίοδο άνω του ενός έτους πρέπει να επισύρουν μεγαλύτερες περιόδους απαραδέκτου.
            
         
               (7)
            
            
               Σύμφωνα με το άρθρο 10 παράγραφος 1 στοιχείο δ) του κανονισμού (ΕΕ) αριθ. 508/2014, σε περίπτωση που η αρμόδια αρχή διαπιστώσει ότι μια επιχείρηση έχει διαπράξει οποιοδήποτε από τα αδικήματα που ορίζονται στα άρθρα 3 και 4 της οδηγίας 2008/99/ΕΚ, τυχόν αίτηση από την επιχείρηση για στήριξη από το ΕΤΘΑ δυνάμει του κεφαλαίου ΙΙ του τίτλου V του παρόντος κανονισμού θα κρίνεται απαράδεκτη, και αυτό για περίοδο τουλάχιστον ενός έτους. Δεδομένου ότι ο κανονισμός (ΕΕ) αριθ. 508/2014 εφαρμόζεται από την 1η Ιανουαρίου 2014, μόνο τα αδικήματα που διαπράχθηκαν από την 1η Ιανουαρίου 2013 και μετά θα πρέπει να λαμβάνονται υπόψη για τον υπολογισμό της περιόδου απαραδέκτου.
            
         
               (8)
            
            
               Προκειμένου να διασφαλιστεί η αποτελεσματική προστασία του περιβάλλοντος, σε περίπτωση που η αίτηση μιας επιχείρισης είναι απαράδεκτη λόγω περιβαλλοντικών αδικημάτων που ορίζονται στα άρθρα 3 και 4 της οδηγίας 2008/99/ΕΚ, όλες οι αιτήσεις της εν λόγω επιχείρησης σύμφωνα με το κεφάλαιο II του τίτλου V του κανονισμού (ΕΕ) αριθ. 508/2014 (ΕΕ) θα πρέπει να είναι απαράδεκτες. Προκειμένου να διασφαλιστεί αναλογικότητα, είναι σκόπιμο να καθοριστούν κανόνες για την αναθεώρηση της περιόδου απαραδέκτου όταν διαπράττονται επιπλέον αδικήματα κατά τη διάρκεια της εν λόγω περιόδου. Για τον ίδιο λόγο είναι επίσης σκόπιμο να προβλεφθεί ότι η επανάληψη του αδικήματος επισύρει μεγαλύτερες περιόδους απαραδέκτου.
            
         
               (9)
            
            
               Συνεπώς, ο κατ' εξουσιοδότηση κανονισμός (ΕΕ) 2015/288 θα πρέπει να τροποποιηθεί αναλόγως.
            
         
               (10)
            
            
               Προκειμένου να επισπευσθεί η εφαρμογή των μέτρων που προβλέπει ο εν λόγω κανονισμός και δεδομένης της σημασίας που έχει η διασφάλιση εναρμονισμένης και ίσης μεταχείρισης των επιχειρήσεων σε όλα τα κράτη μέλη από την αρχή της περιόδου προγραμματισμού, ο παρών κανονισμός θα πρέπει να τεθεί σε ισχύ την επομένη της ημέρας δημοσίευσής του και να εφαρμόζεται από την πρώτη μέρα της περιόδου επιλεξιμότητας για στήριξη από το ΕΤΘΑ, δηλαδή από την 1η Ιανουαρίου 2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατ' εξουσιοδότηση κανονισμός (ΕΕ) 2015/288 τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Αντικείμενο και πεδίο εφαρμογής
               Ο παρών κανονισμός αφορά τις αιτήσεις ενίσχυσης από το Ευρωπαϊκό Ταμείο Θάλασσας και Αλιείας (ΕΤΘΑ) και προβλέπει την περίοδο κατά την οποία δεν γίνονται δεκτές οι αιτήσεις τις οποίες υποβάλλουν οι επιχειρήσεις που έχουν προβεί σε κάποια από τις παραβάσεις που προβλέπονται στο άρθρο 10 παράγραφος 1 στοιχεία α), β) και δ) του κανονισμού (ΕΕ) αριθ. 508/2014 ή στο άρθρο 10 παράγραφος 3 του ίδιου κανονισμού (περίοδος απαραδέκτου).».
            
         
               2)
            
            
               Παρεμβάλλεται το ακόλουθο άρθρο 4α:
               «Άρθρο 4α
               Απαράδεκτο των αιτήσεων από επιχειρήσεις που έχουν διαπράξει περιβαλλοντικά αδικήματα
               1.   Όταν μια αρμόδια αρχή έχει αποφανθεί βάσει μιας πρώτης επίσημης απόφασης ότι μια επιχείρηση έχει διαπράξει ένα από τα αδικήματα που αναφέρονται στο άρθρο 3 της οδηγίας 2008/99/ΕΚ του Ευρωπαϊκού Κοινοβουλίου και του Συμβουλίου (4), οι αιτήσεις για στήριξη από το ΕΤΘΑ που υπέβαλε η επιχείρηση σύμφωνα με το κεφάλαιο II του τίτλου V του κανονισμού (ΕΕ) αριθ. 508/2014 θα είναι απαράδεκτες:
               
                           α)
                        
                        
                           για περίοδο 12 μηνών, εάν το αδίκημα διαπράχθηκε λόγω βαριάς αμέλειας· ή
                        
                     
                           β)
                        
                        
                           για περίοδο 24 μηνών, εάν το αδίκημα διαπράχθηκε εκ προθέσεως.
                        
                     2.   Όταν μια αρμόδια αρχή έχει αποφανθεί βάσει μιας πρώτης επίσημης απόφασης ότι μια επιχείρηση έχει διαπράξει ένα από τα αδικήματα που αναφέρονται στο άρθρο 4 της οδηγίας 2008/99/ΕΚ, οι αιτήσεις στήριξης από το ΕΤΘΑ που υπέβαλε η επιχείρηση σύμφωνα με το κεφάλαιο II του τίτλου V του κανονισμού (ΕΕ) αριθ. 508/2014 θα είναι απαράδεκτες για περίοδο 24 μηνών.
               3.   Η περίοδος απαραδέκτου παρατείνεται κατά 6 μήνες όταν στην απόφαση που αναφέρεται στις παραγράφους 1 ή 2 η αρμόδια αρχή:
               
                           α)
                        
                        
                           κάνει ρητή αναφορά στην ύπαρξη επιβαρυντικών περιστάσεων· ή
                        
                     
                           β)
                        
                        
                           αποφαίνεται ότι ένα αδίκημα που διαπράχθηκε από την επιχείρηση διήρκεσε περισσότερο από ένα έτος.
                        
                     4.   Με την προϋπόθεση ότι έχει διάρκεια τουλάχιστον 12 μήνες συνολικά, η περίοδος απαραδέκτου μειώνεται κατά 6 μήνες εάν η αρμόδια αρχή κάνει ρητή αναφορά στην ύπαρξη ελαφρυντικών περιστάσεων στην απόφασή της που αναφέρεται στις παραγράφους 1 ή 2.
               5.   Η ημερομηνία έναρξης της περιόδου απαραδέκτου είναι η ημερομηνία της πρώτης επίσημης απόφασης από αρμόδια αρχή, σύμφωνα με την οποία έχουν διαπραχθεί ένα ή περισσότερα από τα αδικήματα που ορίζονται στα άρθρα 3 και 4 της οδηγίας 2008/99/ΕΚ.
               6.   Για τον υπολογισμό της περιόδου απαραδέκτου, υπόψη λαμβάνονται μόνο τα αδικήματα που διαπράχθηκαν μετά την 1η Ιανουαρίου 2013 και για τα οποία είχε ληφθεί σχετική απόφαση κατά την έννοια του προαναφερθέντος εδαφίου μετά την εν λόγω ημερομηνία.
               7.   Όταν η αίτηση μιας επιχείρησης είναι απαράδεκτη σύμφωνα με τις παραγράφους 1 και 2, όλες οι αιτήσεις της εν λόγω επιχείρισης σύμφωνα με τις διατάξεις του κεφαλαίου ΙΙ του τίτλου V του κανονισμού (ΕΕ) αριθ. 508/2014 είναι απαράδεκτες.
               
                  (4)  Οδηγία 2008/99/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, σχετικά με την προστασία του περιβάλλοντος μέσω του ποινικού δικαίου (ΕΕ L 328 της 6.12.2008, σ. 28).»."
						
            
         
               3)
            
            
               Το άρθρο 9 τροποποιείται ως εξής:
               
                           α)
                        
                        
                           Προστίθενται τα ακόλουθα στοιχεία δ) και ε):
                           
                                       «δ)
                                    
                                    
                                       παρατείνεται κατά τις ακόλουθες περιόδους για κάθε επιπλέον αδίκημα του άρθρου 3 της οδηγίας 2008/99/ΕΚ που έχει διαπραχθεί από την επιχείρηση κατά την περίοδο απαραδέκτου:
                                       
                                                   i)
                                                
                                                
                                                   κατά 12 μήνες, εάν το επιπλέον αδίκημα διεπράχθη λόγω βαριάς αμέλειας·
                                                
                                             
                                                   ii)
                                                
                                                
                                                   κατά 24 μήνες, εάν το επιπλέον αδίκημα διεπράχθη εκ προθέσεως·
                                                
                                             
                                 
                                       ε)
                                    
                                    
                                       παρατείνεται κατά 24 μήνες για κάθε επιπλέον αδίκημα δυνάμει του άρθρου 4 της οδηγίας 2008/99/ΕΚ που έχει διαπραχθεί από την επιχείρηση κατά τη διάρκεια της περιόδου απαραδέκτου».
                                    
                                 
                     
                           β)
                        
                        
                           Προστίθεται η εξής παράγραφος:
                           «Εάν ένα επιπλέον αδίκημα που αναφέρεται στα σημεία δ) ή ε) της πρώτης παραγράφου είναι περιβαλλοντικό αδίκημα του ίδιου τύπου όπως εκείνα λόγω των οποίων επιβλήθηκε η περίοδος απαραδέκτου, ή έχει ήδη οδηγήσει στην αναθεώρησή της, η περίοδος απαραδέκτου λόγω του εν λόγω αδικήματος, όπως προβλέπεται στα στοιχεία δ) και ε), παρατείνεται κατά 6 επιπλέον μήνες.».
                        
                     
         Άρθρο 2
   Έναρξη ισχύος
   Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Σεπτεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 149 της 20.5.2014, σ. 1.
   
      (2)  Οδηγία 2008/99/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, σχετικά με την προστασία του περιβάλλοντος μέσω του ποινικού δικαίου (ΕΕ L 328 της 6.12.2008, σ. 28).
   
      (3)  Κατ' εξουσιοδότηση κανονισμός (ΕΕ) 2015/288 της Επιτροπής, της 17ης Δεκεμβρίου 2014, για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Ταμείο Θάλασσας και Αλιείας όσον αφορά τη χρονική περίοδο έναρξης και λήξης της κατά την οποία θεωρούνται απαράδεκτες οι αιτήσεις (ΕΕ L 51 της 24.2.2015, σ. 1).